Drukkoker vol konfetti ontwrig Boston bom-herdenkingDie rugsak wat in Boylston-straat gevind is. Bron: WBZ-TV Die straat waar ŉ bomontploffing ŉ jaar gelede chaos veroorsaak het by die eindstreep van die Boston-marathon, moes weens ŉ moontlike ploftoestel op die toneel ontruim word tydens die eerste herdenking van dié ontploffing. CBS Boston berig Boylston-straat, waar die vorige bomontploffing plaasgevind het, moes Dinsdagaand ontruim word toe ŉ kaalvoet-man met ŉ lang, swart sluier en ŉ sak in sy hande deur polisie op die toneel voorgekeer is. Hy het vir die polisie gesê daar is ŉ drukkoker in die sak, waarop hulle die bomeenheid ontbied het. Dié sak en nog ŉ sak wat op die toneel gevind is, is onskadelik gestel. In die een sak was ŉ drukkoker vol konfetti. Die man, wat as die 25-jarige Kayvon Edson identifiseer is, het “Boston Strong” geskree toe hy deur polisie in hegtenis geneem is. Die voorval het plaasgevind enkele minute nadat die Norden-broers, wat verlede jaar se ontploffing oorleef het, ŉ aflos-stap van 42km voltooi het. Drie mense is dood en meer as 260 mense beseer toe twee bomme verlede jaar in Boylston-straat by die eindstreep van die Boston-marathon ontplof het. Adjunkpresident Joe Biden het gister om 14:49, die tyd van die ontploffing verlede jaar, saam met oorlewendes en familielede van slagoffers van die bomontploffing ŉ minuut van stilte by die toneel gehou. Edson is aangekla van openbare wangedrag, rusverstoring en die besit van ŉ nagemaakte toestel. Die 118de Boston-marathon word op Maandag, 21 April gehou. Lees meer hier.